HR Službeni list Europske unije C 276/14

Objava, u skladu s člankom 18. stavkom 2. Uredbe Komisije (EZ) br. 1898/2006, jedinstvenog dokumenta o oznaci izvornosti ili oznaci zemljopisnog podrijetla koja je registrirana na temelju Uredbe Komisije (EZ) br. 1107/96 u skladu s člankom 17. Uredbe Vijeća (EEZ) br. 2081/92

2013/C 276/07

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (1)

„MEL DO ALENTEJO”

EZ br.: PT-PDO-0117-0252-20.01.2011

ZOZP ( ) ZOI ( X )

1. Naziv

„Mel do Alentejo”

2. Država članica ili treća zemlja

Portugal

3. Opis poljoprivrednog ili prehrambenog proizvoda

3.1. Vrsta proizvoda

Razred 1.4.: Ostali proizvodi životinjskog podrijetla (med)

3.2. Opis proizvoda na koji se odnosi naziv iz točke 1.

Proizvod proizvodi pčela Apis mellifera (sp. Ibérica) iz nektara koji ubire s cvijeća koje je dio medonosne flore regije. ZOI „Mel do Alentejo” svrstava se:

u monoflorni med: — od španjolske lavande (Lavandula stoechas L.) — od eukaliptusa (Eucalyptus spp.) — od narančinog cvijeta (Citrus spp.) — od lisičjeg repa (Echium spp.)

u poliflorni med.

3.3. Sirovine (samo za prerađene proizvode)

—

3.4. Hrana za životinje (samo za proizvode životinjskog podrijetla)

Nije dozvoljeno sustavno umjetno hranjenje ili hranjenje u velikom opsegu kolonija pčela koje proizvode ZOI „Mel do Alentejo”.

Iznimka su posebne situacije kada nedostaje hrane ili se želi potaknuti rast pčelinje populacije, kada pčelari mogu hraniti pčele na sljedeći način:

— sirupom koji se sastoji od dva dijela meda ili bijelog šećera i jednog dijela vode.

Umjetno hranjenje uvijek se provodi kada nema medišta, a mora se obustaviti tjedan dana prije postavljanja medišta.

3.5. Posebni proizvodni postupci koji se moraju provesti na određenom zemljopisnom području

Pčelinje farme koje proizvode ZOI „Mel do Alentejo” moraju se nalaziti unutar određenog zemljopisnog područja. Proizvođači članovi pismenim se putem obvezuju da će deklarirati samo med iz registriranih pčelinjaka koji su smješteni unutar određenog zemljopisnog područja.

3.6. Posebna pravila za rezanje, ribanje, pakiranje itd.

„Mel do Alentejo” pakira se u prozirne, bezbojne staklene posude sadržaja do 1 000 grama. Med za izravnu konzumaciju za hotelsku industriju, restorane i poduzeća za pripremu i dostavu hrane može se pakirati u individualne porcije; ambalaža mora biti izrađena od materijala namijenjenog za prehrambenu uporabu i hermetički zatvorena.

3.7. Posebna pravila za označivanje

Na etiketi se nalazi logotip ZOI „Mel do Alentejo” i certifikacijski žig tijela koje provodi inspekcijski nadzor i certifikaciju.

4. Sažeta definicija zemljopisnog područja

ZOI „Mel do Alentejo” proizvodi se na području koje se nalazi unutar administrativnih granica sljedećih općina: Alandroal, Alvito, Arraiolos, Barrancos, Beja, Borba, Cuba, Estremoz, Elvas, Évora, Ferreira do Alentejo, Fronteira, Montemor-o-Novo, Mora, Moura, Mourão, Portel, Redondo, Reguengos de Monsaraz, Serpa, Sousel, Vendas Novas, Viana do Alentejo, Vidigueira, Vila Viçosa.

5. Povezanost sa zemljopisnim područjem

5.1. Posebnost zemljopisnog područja

Klima, tlo i vegetacija izrazito su mediteranski, a dominiraju tipične vrste biljaka koje su važne i za kvalitetu i za količinu proizvedenog meda.

Tipična flora određenog zemljopisnog područja sastoji se od španjolske lavande, bušina (laudanuma), bijelog bušina, planike maginje, šumske kozje krvi, kravjaka, hudoljetnice, Jakobovog dragušca, lisičjeg repa i sve tipične mediteranske flore koja raste u zajednici sa šumama hrasta plutnjaka i crnike.

Monokulture suncokreta, eukaliptusa i naranče također su važan izvor nektara.

Cvjetni med iz ovog područja tako netaknute i bogate medonosne flore ima izvanrednu aromu i ugodan okus; raspon nježnih nijansi kreće se od prozirno žute do boje jantara.

Boja je tipično obilježje meda Alentejo i čini ga popularnim među potrošačima jer je med svijetle boje traženiji i u Portugalu i u inozemstvu.

Proizvodnja meda u manjem opsegu prisutna je u regiji Alentejo već stoljećima i duboko je ukorijenjena u tradiciji lokalnog stanovništva.

5.2. Posebnost proizvoda

Fizička i kemijska svojstva, svojstva peludi i organoleptička svojstva ZOI „Mel do Alentejo” sljedeća su:

(a) fizička i kemijska svojstva Slobodne kiseline: manje od 35 meq/kg Električna vodljivost: manje od 6,0 × 10–4 S/cm Boja: sve nijanse od svijetlo žute do jantarne Hidroksimetilfurfural (HMF): ne više od 10 mg/kg Vlaga: manje od 18,5 % Pepeo: manje od 0,6 %

(b) svojstva peludi Monoflorni med Najmanji postotak peludi od španjolske lavande je 13 %, narančinog cvijeta 15 %, eukaliptusa, a lisičjeg repa 40 %. Poliflorni med Najmanje 5 % peludi od barem jedne od sljedećih vrsta: španjolske lavande, lisičjeg repa, eukaliptusa, majčine dušice, ružmarina, naranče ili kravjaka.

5.3. Uzročno-posljedična veza između zemljopisnog područja i kvalitete ili karakteristika proizvoda (za ZOI) ili posebne kvalitete, ugleda ili drugih karakteristika proizvoda (za ZOZP)

Specifična klima, tlo i vegetacija određenog zemljopisnog područja, posebno flora koja raste u zajednici sa šumama hrasta plutnjaka i crnike te usjevi suncokreta, eukaliptusa i naranče stvaraju nektar koji daje prepoznatljiva svojstva „Mel do Alentejo”, opisana u točki 5.2.

Upućivanje na objavu specifikacije

http://www.gpp.pt/Valor/DOP_IGP_ETG.html

(1) SL L 93, 31.3.2006., str. 12. Zamijenjena Uredbom (EU) br. 1151/2012.